STPI เด้งกว่า 6% ทะลุเป้า 5.10 บ. โบรกฯคาดผลงานฟื้นตัว หลังจ่อ COD โรงไฟฟ้าขยะชุมชน Q1/62
STPI เด้งกว่า 6% ทะลุเป้า 5.10 บ. โบรกฯคาดผลงานฟื้นตัว หลังจ่อ COD โรงไฟฟ้าขยะชุมชน Q1/62 โดยปิดตลาดวันนี้ อยู่ที่ระดับ 5.10 บาท เพิ่มขึ้น 0.30 บาท หรือ 6.25% สูงสุดที่ระดับ 5.10 บาท ต่ำสุดที่ระดับ 4.82 บาท ด้วยมูลค่าซื้อขาย 42.56 ล้านบาท
8 พ.ย. 2561

ผู้สื่อข่าวรายงานว่า ราคาหุ้นบริษัท เอสทีพี แอนด์ ไอ จำกัด (มหาชน) หรือ STPI ปิดตลาดวันนี้ อยู่ที่ระดับ 5.10 บาท เพิ่มขึ้น 0.30 บาท หรือ 6.25% สูงสุดที่ระดับ 5.10 บาท ต่ำสุดที่ระดับ 4.82 บาท ด้วยมูลค่าซื้อขาย 42.56 ล้านบาท

ด้าน บล.กสิกรไทย ระบุในบทวิเคราะห์ (8 พ.ย.61) แนะนำ “ถือ” STPI ราคาเป้าหมาย 5.10 บาท/หุ้น โดยปรับคำแนะนำเป็น “ถือ” จาก “ขาย” เนื่องจากมองว่าบริษัทฯจะสามารถพลิกผลประกอบการจากขาดทุนตั้งแต่ปี 2560 มาเป็นกำไรในปี 2563 จาก 3 เหตุผลหลักคือ รับรู้รายได้จากโรงไฟฟ้าขยะชุมชน จ.เพชรบุรี ที่จะเริ่มดำเนินการเชิงพาณิชย์ในไตรมาส 1/62 รวมถึงรับรู้รายได้คงที่จากการให้บริการเช่าคลังสินค้า 3 แห่ง อีกทั้ง ภาพรวมงานก่อสร้างที่ดีขึ้นในปี 2562 ที่จะทยอยประกาศผลผู้ชนะ โดย STPI เข้าร่วมประมูลงานรวม 34,000-36,000 ล้านบาท
อย่างไรก็ตาม คาดว่ามีโอกาสที่จะชนะเพียงหนึ่งโครงการ คือ Clean fuel project ของ TOP มูลค่างาน 4,000 ล้านบาท นอกจากนี้ คาดว่า STPI จะรับรู้ผลขาดทุนลดลงในปี 2562 ที่ 47.6 ล้านบาท แม้ว่าภาพรวมธุรกิจจะมีแนวโน้มสดใสมากขึ้นในอีก 2 ปีข้างหน้า จึงปรับเป็นคำแนะนำ “ถือ” ที่ราคาเป้าหมาย 5.10 บาท
 